Ramaphosa sê oor kernkrag | Maroela Media
Adjunkpresident Cyril Ramaphosa spreek die media oor kwessies in Suid-Afrika toe tydens die jaarlikse WEF-vergadering in Davos, Switserland. Foto: Elmond Jiyane/GCIS.
"Ons moet kyk na waar ons ekonomie tans staan. Suid-Afrika het 'n ooraanbod van elektrisiteit en die land het nie geld om nou enige groot kernkragstasies aan te lê nie."
Dit was adj.pres. Cyril Ramaphosa se antwoord aan joernaliste tydens 'n mediakonferensie Donderdagmiddag by die Wêreld- Ekonomiese Forum (WEF) in Davos, Switserland, toe hy hieroor uitgevra is.
Hy het benadruk dat die voorgestelde kernkragplanne slegs in die breë konteks van bekostigbaarheid oorweeg kan word.
Suid-Afrika se planne om kernkragstasies te bou het plaaslike aktiviste al warm om die kraag gehad. Talle kenners het ook hulle kommer in die media oor die deursigtigheid, koste, veiligheid en omgewingsrisiko's van die planne uitgespreek.
Dit word beskou as 'n reuseomswaai van pres. Jacob Zuma se standpunt oor dié saak. Zuma het tot dusver voortgestoom met 'n geïntegreerde hulpbronplan om tot agt kernreaktors te bou. Die kernkragstasies sou van 2023 af sowat 9,6 megawatt elektrisiteit lewer teen 'n koste van R1 triljoen te midde van kritici se voortgesette klagtes dat Suid-Afrika dit eenvoudig nie kan bekostig nie.
'n Hofsaak verlede jaar het die regering se kernkragplanne tydelik stopgesit, maar Zuma het gepoog om die planne te laat herleef nadat hy sy kabinet in Oktober geskommel het. David Mahlobo is tydens die skuif as minister van energie aangestel en het sedert sy aanstelling volgehou om te sê dit is 'n goeie idee om meer kernkragstasies by die land se mengsel van energieverskaffing te voeg.
Ramaphosa, wat na verwagting binnekort vir Zuma as die land se president sal opvolg nadat hy die ANC se leisels in Desember oorgeneem het, het Donderdag gesê die regering moet eerder daarop fokus om ander vorme van hernubare energie te ontwikkel.
Hy het verder gesê Suid-Afrika is gereed om sake te doen en wil al die kwessies aanraak wat deur beleggers by die vergadering van internasionale leiers en sakehoofde op die agenda geplaas is.
Ramaphosa het ook tydens die konferensie erken dat korrupsie by ondernemings in staatsbesit die Suid-Afrikaanse ekonomie kniehalter. Hy het gesê Suid-Afrika het 'n kommissie van ondersoek ingestel na Eskom en die president het pas die opdrag vir die ondersoek oor staatskaping onderteken.
Hoewel hy nog nie self die nuwe bepalings vir die opdrag vir die staatskaping-ondersoek onder oë gehad het nie, het hy beklemtoon dat diegene wat by korrupsie betrokke is deur die ondersoek en die strafregstelsel hanteer moet word.
"Ons gaan nou diep delf en vasstel wat die omvang van korrupsie in semi-staatinstellings is. Die soort ondernemings sal ook hulle swak balansstate moet hersien as Suid-Afrika meer beleggings na die land wil trek."
Verder het die adjunkpresident ook sy kommer oor die omstrede mynbouhandves uitgespreek en gewaarsku dat Suid-Afrika nie 'n kommoditeitsoplewing wil misloop nie. "As die mynbouhandves ons terughou, moet ons dit hanteer."
Hy was optimisties en het selfs gesê sy span sal met 'n sak vol beleggings ná afloop van die konferensie terugkeer.
Cyril Ramaphosa Davos kernkrag WEF
Seun sterf op skooluitstappie: Oorsaak van dood bekend
Ja shure. Skielik kan n Afrika leier geglo word oor of dit dag of nag is. Kan wel smile oor Gigaba se gesig doeeeerrr o der ip die foto. So ewe verbaasde uitdrukking oor die ommeswaai in retoriek
Tipiese ANC politikus wat vir elke gehoor vertel net wat hulle wil hoor. Hier by die huis is dit grondonteiening, Afrikaners se kultuur wat moet waai, transformasie, maar daar probeer hy weer beleggersvriendelik klink
Puten kom vir jou Zuma!!!!!! Nou sal jy 'n Rus leer ken. Jy het mos lekker geskep met die kernkrag ooreenkoms. Kry vir jou…
As Poetin kom gaan ons sien of Nkhandla se ondergrondse bunkers die miljoene werd is wat die belasting betalers daarvoor betaal het. Hoop daar is genoeg mieliemeel , hout , vuurhoutjies en water daarbinne om die 30 plus familie lede te huisves totdat Waldimar sy miljarde terug kry,
Tragies om te dink alles word bespreek in Davos , beleggings, staatskaping ens. Selfs zuma se korrupsie maar plaasmoorde word nèrens genoem skande!!!